নোবেল পুরস্কারের জন্য অপর একজন খ্যাতিমান জাপানি প্রতিযোগী হারুকি মুরাকামি চীনে কম জনপ্রিয় নন। বিশ্বসাহিত্যের প্রবেশের পথে চীন এখন আর দরজা আগলে পাহারা দিচ্ছে না, কিন্তু নিজ দেশের শিল্প-সাহিত্যের ওপর ছড়ি ঘোরানোর সংস্কৃতিটি বহাল রয়েছে। মো কমিউনিস্ট লেখক সংঘের ভাইস প্রেসিডেন্ট। পার্টি লাইনে হেঁটেও তাঁর উপন্যাস সরকার ও সরকারি নীতির সমালোচনা কম করেনি। তিনিও সেন্সরের শিকার হয়েছেন, তারপরও পার্টির সহনশীলতা বেড়েছে বলে মনে করা যায়। বুদ্ধিজীবীরা মনে করেন, পুরস্কারটি যতটা না মো ইয়ানের, তার চেয়ে বেশি চীনা ভাষা ও সাহিত্যের। চীনা সাহিত্যপাঠ অর্থহীন এবং হাস্যকর – একদা লালিত এ-ধারণা থেকে আন্তর্জাতিক পাঠক বেরিয়ে আসছেন। সবচেয়ে বড় লাভটি নতুন প্রজন্মের সাহিত্যিকদের দ্রুত পদক্ষেপে এগোনো – পশ্চিমের তুলনায় হেয় ও প্রান্তবর্তী বোধ করার যন্ত্রণা থেকে তাদের মুক্তি ঘটল।